Beslutning (Den europeiske union)

Beslutning (dansk: afgørelse, engelsk: decision, svensk: beslut, tysk: Beschluss) er bindende rettsakter i Den europeiske union (EU). Dersom en beslutning angir hvem eller hvilke det retter seg mot, er den bindende kun for disse. Beslutninger tilhører sekundærretten, det vil si de er rettsakter som er avledet av EUs traktater (primærretten). Før Lisboa-traktaten trådte i kraft (1. desember 2009) skilte EU mellom vedtak og beslutninger. På noen språk ble et felles begrep brukt for begge disse konseptene (for eksempel på engelsk: decision og fransk: décision) mens man på andre språk, slik som på norsk (vedtak - beslutning), hadde to begreper for disse konseptene (for eksempel på dansk: afgørelse - beslutning, nederlandsk: besluit - beschikkin og tysk: entscheidung - beschluss).  

Beslutninger i EU treffes av EUs institusjoner. Det europeiske råd, ofte kalt «EUs toppmøte», treffer for eksempel med hjemmel i EU-traktaten artikkel 22 beslutninger om unionens strategiske interesser. Rådet for Den europeiske union treffer i medhold av EU-traktaten artikkel 25 beslutninger om EUs felles aksjoner og holdninger.

Se også 
 Forordning (Den europeiske union)
 Direktiv (Den europeiske union)
 Enkeltvedtak

Referanser 

Europarett